TARYBOS REGLAMENTAS (EB) Nr. 115/2006
2006 m. sausio 23 d.
dėl protokolo, nustatančio Europos ekonominės bendrijos ir Seišelių Respublikos susitarime dėl žvejybos Seišelių vandenyse numatytas žvejybos galimybes ir finansinį įnašą laikotarpiu nuo 2005 m. sausio 18 d. iki 2011 m. sausio 17 d., sudarymo
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į jos 37 straipsnį kartu su 300 straipsnio 2 dalimi ir 3 dalies pirma pastraipa,
atsižvelgdama į Komisijos pasiūlymą,
atsižvelgdama į Europos Parlamento nuomonę (1),
kadangi:
(1)
Pagal Europos ekonominės bendrijos ir Seišelių Respublikos susitarimą dėl žvejybos Seišelių vandenyse (2) abi Šalys vedė derybas, siekdamos suformuluoti Susitarimui reikalingus pakeitimus ar papildymus pasibaigus jo Protokolo galiojimui.
(2)
Po šių derybų 2004 m. rugsėjo 23 d. buvo parafuotas naujas Protokolas, nustatantis minėtame Susitarime numatytas žvejybos galimybes ir finansinį įnašą laikotarpiu nuo 2005 m. sausio 18 d. iki 2011 m. sausio 17 d.
(3)
Bendrija yra suinteresuota, kad Protokolas būtų patvirtintas.
(4)
Turėtų būti nustatytas žvejybos galimybių paskirstymo tarp valstybių narių būdas, remiantis žvejybos susitarimams įprastu žvejybos galimybių paskirstymu,
PRIĖMĖ ŠĮ REGLAMENTĄ:
1 straipsnis
Protokolas, nustatantis Europos ekonominės bendrijos ir Seišelių Respublikos susitarime dėl žvejybos Seišelių vandenyse numatytas žvejybos galimybes ir finansinį įnašą laikotarpiu nuo 2005 m. sausio 18 d. iki 2011 m. sausio 17 d., yra patvirtinamas Bendrijos vardu.
Protokolo tekstas pridedamas prie šio reglamento (3).
2 straipsnis
Protokole nustatytos žvejybos galimybės valstybėms narėms paskirstomos taip:
-
:
tunų žvejybos seineriai
:
Ispanija
:
22 laivai,
Prancūzija
:
17 laivų,
Italija
:
1 laivas,
-
:
laivai, žvejojantys paviršinėmis ūdomis
:
Ispanija
:
2 laivai,
Prancūzija
:
5 laivai,
Portugalija
:
5 laivai.
Jeigu šių valstybių narių paraiškomis licencijoms gauti nėra išnaudojamos visos Protokolu nustatytos žvejybos galimybės, Komisija gali svarstyti bet kurios kitos valstybės narės paraišką licencijai gauti.
3 straipsnis
Valstybės narės, kurių laivai žvejoja pagal Protokolą, praneša Komisijai apie visų Seišelių žvejybos zonoje sugautų išteklių kiekius 2001 m. kovo 14 d. Komisijos reglamento (EB) Nr. 500/2001, nustatančio išsamias Tarybos reglamento (EEB) Nr. 2847/93 taikymo taisykles dėl Bendrijos žvejybos laivų sugavimų trečiųjų šalių vandenyse ir atviroje jūroje kontrolės (4) nustatyta tvarka.
4 straipsnis
Tarybos pirmininkas įgaliojamas paskirti asmenis, įgaliotus pasirašyti Protokolą, kad jis taptų privalomas Bendrijai.
5 straipsnis
Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2006 m. sausio 23 d.